Η ΕΦΑΡΜΟΓΗ ΤΗΣ ΑΛΛΑΓΗΣ ΤΩΝ ΣΧΟΛΙΚΩΝ ΒΙΒΛΙΩΝ             

 Άννα Ψάιλα

Π Ε Ρ Ι Λ Η Ψ Η

Στην εργασία αυτή γίνεται κατ’ αρχήν μια «θεωρητική» αξιολόγηση των νέων σχολικών βιβλίων του Γυμνασίου. Στη συνέχεια επισημαίνονται κάποια μόνιμα προβλήματα της μαθηματικής παιδείας στην Ελλάδα. Τέλος προτείνονται μερικές πρακτικές , άμεσες και καινοτόμες λύσεις.

Ε Ι Σ Α Γ Ω Γ Η 

Το θέμα του φετινού Συνεδρίου αγγίζει το πιο επίκαιρο και συγχρόνως διαχρονικό αντικείμενο προβληματισμού του μαθηματικού κόσμου σ’ όλες τις βαθμίδες της εκπαίδευσης.                                                                                                                              

Αφορμή γι’ αυτό είναι η αλλαγή των βιβλίων των Μαθηματικών του Δημοτικού πέρυσι και του Γυμνασίου φέτος. Ειδικά στο Γυμνάσιο η τελευταία ανανέωση των βιβλίων είχε γίνει πριν από 20 χρόνια!

Α Λ Λ Α Γ Η  Τ Ω Ν  Β Ι Β Λ Ι Ω Ν

· Επιτέλους βιβλία με χρώμα , με ζωή , με σύγχρονη αντίληψη!                       Είναι το πρώτο που σκέφτηκα συγκρίνοντάς τα με τα παλιά μουντά και μονότονα βιβλία. 

Ας μην είμαστε όμως άδικοι! Τα βιβλία αυτά με αξιόλογο και πλούσιο ασκησιολόγιο,  «έθρεψαν» για τόσα χρόνια μαθητές και μαθήτριες δίνοντάς τους  επαρκείς γνώσεις.  Έπρεπε όμως να ανανεωθούν!
Βέβαια η αξιολόγηση των νέων βιβλίων θα είναι πιο ουσιαστική και εποικοδομητική αφού διδαχθούν στον πίνακα. 

Η πρακτική εφαρμογή τους θα αναδείξει και τα πλεονεκτήματα και τις αδυναμίες τους και τις όποιες διορθώσεις ενδεχομένως χρειάζονται. Σήμερα ό,τι και να πούμε θα είναι θεωρητικό ή γενικότερο για τα προβλήματα της εκπαίδευσης.

Δ Ι Α Π Ι Σ Τ Ω Σ Ε Ι Σ

Βλέποντας τα βιβλία και κάνοντας μια σύγκριση με τα προηγούμενα διαπιστώνω ότι η ύλη παραμένει ίδια και σε γνωστικά αντικείμενα και σε έκταση απλά αναδιαρθρώνεται. 

Τα σημαντικότερα σημεία των αλλαγών είναι:

· Η απαλλαγή στην Α’ Γυμνασίου από την εκτεταμένη επανάληψη γνώσεων του Δημοτικού.                                                                                                                 (π.χ. τα κλάσματα είναι πιο συνοπτικά αφού οι  20 προτεινόμενες διδακτικές ώρες - που ίσχυε μέχρι σήμερα -  γίνονται τώρα 10.)

· Η διδασκαλία των ρητών αριθμών σε όλη τους την έκταση, της συμμετρίας και των ιδιοτήτων των επίπεδων γεωμετρικών σχημάτων μεταφέρθηκε από την Β’ Γυμνασίου στην Α’ Γυμνασίου.

· Οι μονάδες μέτρησης του παλαιού 2ου Κεφαλαίου της Α’ Γυμνασίου μοιράστηκαν στα αντίστοιχα κεφάλαια.                                                                     (π.χ. οι μονάδες μέτρησης εμβαδού πριν από τον υπολογισμό εμβαδών.)

· Τα διανύσματα μεταφέρθηκαν από την Γ’ Γυμνασίου (που δεν διδάσκονταν βάσει των οδηγιών του Π.Ι.) στο κεφάλαιο της Τριγωνομετρίας της Β’ Γυμνασίου, όπου ελπίζουμε να διδαχθούν.

· Προστέθηκε η διαίρεση πολυωνύμων στην Γ’ Γυμνασίου που μέχρι τώρα διδάσκονταν στη Β’ Λυκείου.

· Η ομοιότητα των επιπέδων σχημάτων στη Γ’ Γυμνασίου δίνεται μέσα από την ομοιοθεσία.

· Η Σφαίρα από το 10ο κεφάλαιο της Γ’ Γυμνασίου ενσωματώθηκε στο κεφάλαιο της «Στερεομετρίας» της Β’ Γυμνασίου.

· Το κεφάλαιο των «Συναρτήσεων» της Γ’ Γυμνασίου είναι συνέχεια του αντίστοιχου κεφαλαίου της Β’ Γυμνασίου χωρίς να επαναλαμβάνεται η ευθεία.

· Στη Γεωμετρία της Α’ Γυμνασίου στη παράγραφο 2.6 «Παράλληλες ευθείες που τέμνονται από μία άλλη ευθεία»,  χρησιμοποιούνται όλες οι ονομασίες των ζευγαριών των γωνιών που προκύπτουν και όχι μόνο οι τρεις συνηθισμένες. Έτσι αναφέρονται οι «εκτός εναλλάξ» γωνίες, οι «εκτός και επί τα αυτά» γωνίες και οι «εντός εκτός εναλλάξ» γωνίες. Πάντα υπήρχαν μαθητές που εύρισκαν αυτές τις γωνίες και απορούσαν γιατί δεν τις είχε το βιβλίο!

· Έχουν εμπλουτισθεί και πολλαπλασιαστεί οι αναφορές στις ιστορικές ρίζες των Μαθηματικών και έχουν τοποθετηθεί σε πολλά σημεία, στην αρχή και ανάμεσα στα κεφάλαια των βιβλίων. Έχουν γίνει προσιτές, ευανάγνωστες και ενδιαφέρουσες! Μεταδίδουν στο μαθητή τη διαχρονικότητα των Μαθηματικών και τη σύνδεσή τους με την αρχαιότητα.

Όλα τα παραπάνω είναι θετικά. Η ταυτόχρονη εφαρμογή τους όμως και στις τρεις τάξεις του Γυμνασίου θα δημιουργήσει προβλήματα. 

Οι μαθητές της φετινής χρονιάς της Γ’ και της Β’ που ξεκίνησαν την προηγούμενη σειρά βιβλίων, αλλά και οι διδάσκοντες είναι ανέτοιμοι για μια τέτοια ξαφνική αλλαγή. Με την ανακατάταξη της ύλης επίσης «χάθηκαν» κεφάλαια. Η επιπρόσθετη διδασκαλία τους με φωτοτυπίες θα δημιουργήσει καθυστέρηση στην ύλη, αναταραχή και τελικά αδυναμία ολοκλήρωσης της ύλης αυτή τη σχολική χρονιά. Όλα αυτά θα δημιουργήσουν μαθησιακά κενά σ’ αυτούς τους μαθητές.       Η εφαρμογή των νέων βιβλίων πρέπει να γίνει σταδιακά τάξη-τάξη.
Γ Ε Ν Ι Κ Ο Τ Ε Ρ Ο Ι    Π Ρ Ο Β Λ Η Μ Α Τ Ι Σ Μ Ο Ι  

Εδώ θα ήθελα να θέσω τους προβληματισμούς μου ως μαχόμενη εκπαιδευτικός και στις τάξεις του Γυμνασίου. 

Τα ερωτήματα που ακολουθούν τα βλέπω καθημερινά :                                                                                                          Στον πίνακα με την κιμωλία στο χέρι, στα τετράδια και τα διαγωνίσματα των μαθητών μου, στις δραστηριότητές τους μέσα στην τάξη, στα βλέμματά τους.                                                                                                                    Είναι προβληματισμοί που έχουν προκύψει μετά από  ανταλλαγή απόψεων με συναδέλφους του ιδίου αλλά και άλλων κλάδων, από την επικοινωνία μου με γονείς, αλλά και από συζητήσεις με μαθητές και φοιτητές:                                                    

· Τα παιδιά έρχονται στο Γυμνάσιο με ικανό μαθηματικό υπόβαθρο από το Δημοτικό;

· Ο χρόνος που διατίθεται για τη διδασκαλία των Μαθηματικών στο Γυμνάσιο είναι αρκετός για να καλύψει την υπάρχουσα ύλη; Μήπως  αρχίσουμε πάλι τις περικοπές;

· Η ύλη είναι έτσι δομημένη ώστε να υπάρχει η μαθηματική υποδομή για τα άλλα μαθήματα που τη χρειάζονται; (π.χ. για τη Φυσική)

· Η Γεωμετρία έχει τη θέση που της αξίζει στην Ελληνική εκπαίδευση;

· Πώς οι μαθητές θα συμμετέχουν ενεργά στη διαδικασία της μάθησης και δεν θα είναι παθητικοί δέκτες γνώσεων;

· Πείθονται οι μαθητές για την αξία και τη χρησιμότητα της μαθηματικής σκέψης στη ζωή τους;

Ε Π Ι Σ Η Μ Α Ν Σ Ε Ι Σ

Δεν νομίζω ότι η αλλαγή του Αναλυτικού προγράμματος και των βιβλίων είναι ικανή να λύσει αυτά τα προβλήματα, ούτε οι έρευνες της Διδακτικής επαρκούν γι’ αυτό. Πιστεύω ότι χρειάζονται και κάποιες πιο πρακτικές λύσεις.  


Επισημαίνω λοιπόν ότι:

· Είναι συχνό φαινόμενο η «αντιπάθεια» ή και «ανεπάρκεια» των δασκάλων του Δημοτικού στα Μαθηματικά. Αυτό φαίνεται κυρίως στους μαθητές της Α’ Γυμνασίου. Ίσως να μη φταίνε όμως οι δάσκαλοι αφού οι Παιδαγωγικές Σχολές δέχονται φοιτητές από όλες τις κατευθύνσεις (ή δέσμες, ή κύκλους παλαιότερα). Φοιτητές και φοιτήτριες που στο Λύκειο δίνουν ελάχιστη σημασία στα Μαθηματικά! Αν αυτό συνδυαστεί με την αύξηση των απαιτήσεων των Μαθηματικών στο Δημοτικό βλέπουμε ότι το πρόβλημα οξύνεται.

· Όταν άλλαξε το σύστημα πρόσβασης στην Γ’ βάθμια εκπαίδευση (1999) από τις Δέσμες στις Κατευθύνσεις, οι υποψήφιοι της Β’ Λυκείου εξετάστηκαν για πρώτη φορά πανελλαδικά σε 14 μαθήματα. Την επόμενη χρονιά έγινε το ίδιο για τους υποψηφίους Β’ και Γ’ Λυκείου. Έτσι δημιουργήθηκε η ανάγκη απασχόλησης πολλών επιτηρητών και χρησιμοποίησης πολλών ημερών για τις Πανελλαδικές Εξετάσεις. Αυτό είχε σαν αποτέλεσμα να συμπαρασύρει και τον ωφέλιμο χρόνο διδασκαλίας του Γυμνασίου, αφού οι καθηγητές του, επιτηρούσαν στις Πανελλαδικές Εξετάσεις.  Έτσι η εξεταστική περίοδος του Ιουνίου για Γυμνάσια και Λύκεια ερχόταν όλο και πιο κοντά στον Μάιο.                                                                      Μετά από 2 χρόνια (2001) τα μαθήματα μειώθηκαν. Έγιναν 9 για τη Β’ και 10 για τη Γ’. Το 2006 έγιναν 7 μόνο για τη Γ’ .Η σχολική χρονιά όμως παρέμεινε συρρικνωμένη και συρρικνώνεται όλο και περισσότερο. Τώρα πια 18 Μαΐου τελειώνουν τα μαθήματα, κι έχουμε δύο χαμένες εβδομάδες τουλάχιστον!

· Το μάθημα της Γεωμετρίας ήταν και είναι στο 2ο μέρος των βιβλίων του Γυμνασίου. Αφού διδαχθεί η Άλγεβρα, (ίσως και λίγο πιο εκτεταμένα από το προτεινόμενο πρόγραμμα του Παιδαγωγικού Ινστιτούτου), οι καθηγητές προχωρούν στη Γεωμετρία με αποτέλεσμα αυτή να διδάσκεται βιαστικά και ελλειμματικά γιατί δεν επαρκεί πλέον ο χρόνος. Η Γεωμετρία είναι αυτή που υφίσταται τις συνέπειες από τις χαμένες ώρες των αργιών, των απεργιών, των συνεδριάσεων, των εκδρομών, των αποχών, των εκλογών, των ασθενειών και λοιπών αιτιών.                                                                                               Υπάρχουν κεφάλαια στα παλαιά βιβλία που δεν διδάχθηκαν ποτέ στα περισσότερα σχολεία. Ένα χαρακτηριστικό παράδειγμα είναι η μέτρηση όγκων στερεών σχημάτων της Β’ Γυμνασίου. Όταν στη Γ’ Λυκείου οι μαθητές καλούνται να υπολογίσουν π.χ. το ρυθμό μεταβολής του όγκου μιας σφαίρας, τους λέμε ξερά ένα τύπο!

· Οι συνάδελφοι Φυσικοί μέχρι σήμερα διδάσκουν διανύσματα στην Α’ Λυκείου για να τα χρησιμοποιήσουν στις δυνάμεις και στο κεκλιμένο επίπεδο. Στο βιβλίο της Γ’ Γυμνασίου το 9ο Κεφάλαιο δεν διδάσκονταν. Αλλά και τώρα το νέο βιβλίο της Β’ Γυμνασίου (Μέρος β’-Κεφάλαιο 2ο: Τριγωνομετρία - Διανύσματα),αναφέρει στο εισαγωγικό σημείωμα:            «Στη συνέχεια, στο δεύτερο μέρος του Κεφαλαίου θα μελετήσουμε τα διανύσματα, μια έννοια γνωστή κυρίως από τη Φυσική.»                                             Τι σημαίνει αυτό; Αποδεχόμαστε την υπάρχουσα κατάσταση; Θα έπρεπε η έννοια να είναι γνωστή από τα Μαθηματικά και να γίνει η εφαρμογή της στη Φυσική.

· Η υποβάθμιση της Γεωμετρίας συνεχίζεται πλέον και στο Λύκειο, αφού τα τελευταία δύο χρόνια με την κατάργηση των εξετάσεων στη Β’ Λυκείου καταργήθηκε και η δική της εξέταση. Η Γεωμετρία «περιθωριοποιήθηκε» και στην αντίληψη των παιδιών ως μάθημα που «δεν έχει συνέχεια» στη Γ’ Λυκείου αλλά και στην συνείδηση αρκετών συναδέλφων που όταν τους δίνεται ευκαιρία χρησιμοποιούν τις ώρες της για να γεμίσουν τις ελλείψεις της διδασκαλίας της Άλγεβρας και των Μαθηματικών κατεύθυνσης ειδικά στη Β’ Λυκείου.                                                                                                                         Ίσως οι πανεπιστημιακοί δάσκαλοι των Παιδαγωγικών τμημάτων, που είναι τα μόνα που διδάσκουν την κλασσική Γεωμετρία, είναι οι πρώτοι που θα έχουν ήδη διαπιστώσει το πρόβλημα από τους πρωτοετείς του 2006 και μετά.

· Τα νέα βιβλία προωθούν την αντίληψη ότι τα Μαθηματικά είναι μια διαδικασία κατασκευής γνώσεων όπου ο μαθητής εμπλέκεται ενεργητικά.          Αυτός ο τρόπος διδασκαλίας είναι όμως χρονοβόρος, ειδικά όταν απευθύνεται σε τάξεις των 20, 25 ακόμα και 30 σε κάποια ιδιωτικά σχολεία, μαθητών με διαφορετικό επίπεδο αντίληψης και αφομοίωσης. Θα επαρκεί ο χρόνος για να καλυφθεί η ύλη; Οι διδάσκοντες θα μπορέσουν να ξεφύγουν από το δασκαλοκεντρικό μοντέλο διδασκαλίας; Αρκούν τα ολιγόωρα σεμινάρια για να τους διαφωτίσουν;
Π Ρ Ο Τ Ε Ι Ν Ο Μ Ε Ν Ε Σ        Λ Υ Σ Ε Ι Σ

· Οι υποψήφιοι των Παιδαγωγικών Τμημάτων να εξετάζονται εκτός από το «γλωσσικό» μάθημα: Γλώσσα-Έκθεση υποχρεωτικά και στα Μαθηματικά Γενικής Παιδείας και ενδεχομένως στη Γεωμετρία.

· Η εξεταστική περίοδος του Ιουνίου για Γυμνάσια και Λύκεια να διαρκεί περίπου από 8 /6 μέχρι 25 /6 και παράλληλα να γίνονται και οι Πανελλαδικές Εξετάσεις.

· Ο διαχωρισμός του μαθήματος των Μαθηματικών στο Γυμνάσιο σε Άλγεβρα και Γεωμετρία-Τριγωνομετρία και στις ώρες διδασκαλίας και στη βαθμολογία.

· Η αύξηση των ωρών διδασκαλίας στο Γυμνάσιο από 4 που είναι σήμερα σε 5 την εβδομάδα, (3 Άλγεβρα-2 Γεωμετρία), θα μας επιτρέψει να μην μένει αδίδακτο κανένα κεφάλαιο στην ύλη.

· Η ύπαρξη ενός ενιαίου βιβλίου Γεωμετρίας που θα ξεκινά από το Γυμνάσιο και θα τελειώνει στο Λύκειο, χωρίς επικαλύψεις στην ύλη, θα δώσει πολύτιμο χρόνο στη διδασκαλία του Λυκείου.

· Η εξέταση του μαθήματος της Γεωμετρίας πανελλαδικά (ως μάθημα κλασσικής παιδείας), ειδικά στους υποψηφίους των  Πολυτεχνικών, Μαθηματικών και Παιδαγωγικών τμημάτων θα αναβαθμίσει τη θέση της στην ελληνική εκπαίδευση.                           

«Μηδείς αγεωμέτρητος εισίτω» αναγραφόταν στο πρόθυρο της Ακαδημίας του Πλάτωνα!  Εμείς τι κάνουμε γι’ αυτό;

· Η χρήση νέων τεχνολογιών στη διδασκαλία, θα κάνει τους μαθητές πιο φιλικούς με τα Μαθηματικά και θα τα απομυθοποιήσει στα μάτια τους, αφού τα παιδιά χειρίζονται τον ηλεκτρονικό υπολογιστή καλύτερα από το μολύβι και το χαρτί!

· Διαρκής επιμόρφωση ουσιαστική και αναλυτική των διδασκόντων στην Α’βάθμια και την Β’βάθμια εκπαίδευση ώστε να εφαρμόσουν το μαθητοκεντρικό μοντέλο διδασκαλίας και τις νέες τεχνολογίες.

Ε Π Ι Λ Ο Γ Ο Σ 

Στα Συνέδρια της Ε.Μ.Ε. τίθενται κάθε χρόνο πολλοί τέτοιοι προβληματισμοί και ακούγονται παρόμοιες προτάσεις και λύσεις πάντα για το καλό της εκπαίδευσης. Ελπίζω να φθάνουν στα αυτιά των υπευθύνων της Πολιτείας, του Υπουργείου Παιδείας και των αρμοδίων για την υλοποίηση των εκπαιδευτικών μεταρρυθμίσεων.

Όμως τίποτα δεν θα αλλάξει αν εμείς, οι «μαχητές της πρώτης γραμμής» της εκπαίδευσης, δεν είμαστε δεκτικοί σε προτάσεις και λύσεις που πιθανόν να ξεφεύγουν από τα συνηθισμένα, τα « βολικά» μας. Αν δεν είμαστε ανοικτοί στη συνεργασία με τους συμβούλους των Μαθηματικών και το Παιδαγωγικό Ινστιτούτο.

Β Ι Β Λ Ι Ο Γ Ρ Α Φ Ι Α

1) Μαθηματικά Α’ Γυμνασίου, Α.Αλιμπινίσης, Ζ.Αντύπας, Ε.Ευσταθόπουλος, Ν.Κλαουδάτος, Σ.Παπασταυρίδης, (Έκδοση ΙΘ’ 2005) Ο.Ε.Δ.Β.

2)  Μαθηματικά Β’ Γυμνασίου Α.Αλιμπινίσης, Σ.Γρηγοριάδης, Ε.Ευσταθόπουλος, Ν.Κλαουδάτος, Σ.Παπασταυρίδης, Α.Σβέρκος, (Έκδοση ΙΗ’ 2005) Ο.Ε.Δ.Β.

3) Μαθηματικά Γ’ Γυμνασίου Α.Αλιμπινίσης, Σ.Γρηγοριάδης, Ε.Ευσταθόπουλος, Ν.Κλαουδάτος, Σ.Παπασταυρίδης, Α.Σβέρκος, (Έκδοση ΙΖ’ 2005) Ο.Ε.Δ.Β.

4) Οδηγίες για τη διδακτέα ύλη και τη διδασκαλία των μαθημάτων στο Γυμνάσιο και το Λύκειο κατά το σχολικό έτος 2003-2004 Τεύχος Β’ ΥΠ.Ε.Π.Θ. – Παιδαγωγικό Ινστιτούτο (Έκδοση 2003) Ο.Ε.Δ.Β.

5) Μαθηματικά Α’ Γυμνασίου, Ι. Βανδουλάκης, Χ. Καλλιγάς, Ν. Μαρκάκης,                     Σ. Φερεντίνος, (Έκδοση Α’ 2007) Ο.Ε.Δ.Β.

6) Μαθηματικά Α’ Γυμνασίου, Βιβλίο Εκπαιδευτικού, Ι. Βανδουλάκης, Χ. Καλλιγάς, Ν. Μαρκάκης, Σ. Φερεντίνος, (Έκδοση Α’ 2007) Ο.Ε.Δ.Β.

7) Μαθηματικά Β’ Γυμνασίου, Π. Βλάμος, Π. Δρούτσας, Γ. Πρέσβης, Κ. Ρεκούμης, (Έκδοση Α’ 2007) Ο.Ε.Δ.Β.

8) Μαθηματικά Β’ Γυμνασίου, Βιβλίο Εκπαιδευτικού, Π. Βλάμος, Π. Δρούτσας,        Γ. Πρέσβης, Κ. Ρεκούμης, (Έκδοση Α’ 2007) Ο.Ε.Δ.Β.

9) Μαθηματικά Γ’ Γυμνασίου, Δ. Αργυράκης, Π. Βουργάνας, Κ. Μεντής,                       Σ. Τσικοπούλου, Μ. Χρυσοβέργης, (Έκδοση Α’ 2007) Ο.Ε.Δ.Β.

10) Μαθηματικά Γ’ Γυμνασίου, Βιβλίο Εκπαιδευτικού, Δ. Αργυράκης, Π. Βουργάνας, Κ. Μεντής, Σ. Τσικοπούλου, Μ. Χρυσοβέργης, (Έκδοση Α’ 2007) Ο.Ε.Δ.Β.

1

